**Վայք համայնքի ղեկավար Մխիթար Մաթևոսյանի շնորհավորական ուղերձը Ուսուցչի օրվա կապակցությամբ:**

Հարգելի՛ ուսուցիչներ, մանկավարժներ, կրթության բնագավառի նվիրյալներ,

շնորհավորում եմ Ձեզ մասնագիտական տոնի՝ Ուսուցչի օրվա առթիվ:

Մեր երկրի պետական տոնացույցում այս օրը յուրահատուկ տեղ ունի, և յուրաքանչյուրի հոգում ակնածանք, խորին երախտագիտության զգացում կա « օրվա հերոսների » նկատմամբ:

Ուսուցչի հանդեպ հարգանքն ու ակնածանքը, ինչպես նաև կրթության և գիտելիքի ձգտումը մշտապես եղել են մեր ժողովրդի այն հատկանիշներից, որոնք ազգապահպանման գործում մեծ դերակատարում են ունեցել:

Ամեն երեխայի գիտակցական կյանքը հենց ձեզանով է սկսվում, և ձեր վաստակն անուրանալի է հայրենի երկրի ապագա քաղաքացիների կրթության ու դաստիարակության գործում:

Դուք մեր ապագա սերունդների սրտերում սերմանում եք հայրենասիրություն ու նվիրում, ձեր այսօրվա սաները վաղը կերտելու են մեր երկրի պատմությունը՝ դառնալով նրա զինվորը, մտավորականը, աշխատավորն ու մշակը:

Սիրելի՛ մանկավարժներ, մաղթում եմ ձեզ ձեր կարևոր առաքելության համար համբերատարություն, սեր ու եռանդ: Ձեզնից է սկսվում երկրի քաղաքացու ապագան, և այդ գիտակցությունը թող զորավիգ լինի ձեզ՝ ամեն առավոտ դասասենյակ մտնելու ու գիտելիքների անպարագիծ աշխարհի դռները ձեր սաների առաջ բացելու ժամանակ:

Շնորհավոր ձեր տոնը սիրելի՛ մանկավարժներ: